text: KIF Kolding København trak 3.455  tilskuere og fik europæisk point
  12 februar 2017 kl. 06.29
  KIF Kolding København spillede lørdag lige op med tyske SC Magdeburg i en første kamp i gruppespillet i EHF-cuppen, da slutresultatet blev 23-23.
  3.455 fans var mødt frem  i Sydbank Arena Kolding og så en spændende og intens kamp, hvor de to hold stort set fulgtes ad fra start til slut.
  Bo Spellerberg stod for syv scoringer i kampen, hvor også de to veteraner Kasper Hvidt og Lars Jørgensen gik forrest i en generelt god holdpræstation.
  - Altså napper vi 1 point mod et af gruppens absolut stærkeste hold, nr. 5 i den tyske Bundesliga - det er vi ganske stolte af, lyder kommentaren på KIFs Facebookside.
  I eftermiddag er det Team Esbjerg, der skal spille internationalt, når de på udebane i Rumænien møder CSM Bucuresti. Kampen kan følges på DR1 fra klokken 17.
  
  